
A precíziós tápanyag-gazdálkodás gazdasági és környezeti hatása egy gazdaság életében.

Korunkban egyre nagyobb szerepe van az erőforrásokkal való gazdálkodásnak, környezetvédelemnek. Emiatt dolgozatomban a precíziós tápanyag-utánpótlás ökonómiai kérdéseit vizsgáltam több szempontból, az alábbiak szerint.
Munkám első célkitűzéseként fogalmaztam meg a precíziós technológia által elérhető input megtakarítás mértékének meghatározását. Ehhez kijuttatási térképeket használtam fel, melyeket a Belvárdgyulai Mezőgazdasági Zrt. bocsátott rendelkezésemre. A térképek az őszi búza, kukorica és napraforgó műtrágya kijuttatását tartalmazzák. A hagyományos műtrágyázás során kijuttatandó műtrágya mennyiséget talajvizsgálati eredmények alapján a MÉM NAK műtrágyázási irányelvei segítségével határoztam meg. A hagyományos és a precíziós módon kijuttatott műtrágyák természetes súlyban vett értékét vetettem össze egymással. Vizsgálataim során arra a megállapításra jutottam, hogy a precíziós technológia alkalmazásával akár 30-40%-os műtrágya megtakarítás érhető el.
Dolgozatom második céljaként fogalmaztam meg egy beruházás megtérülési idejének vizsgálatát. Célkitűzésemben három éven belüli megtérülést várok el. A kalkulációt a technológia által elérhető költség-megtakarításra alapoztam, amit az input megtakarítás alapján határoztam meg. A beruházás-gazdaságossági vizsgálatom eredménye szerint adott feltételek között a beruházás költségei a második év végére megtérülnek.
Dolgozatom harmadik célkitűzése a precíziós tápanyag-gazdálkodás termésátlagokra gyakorolt hatásának vizsgálatára irányult. A kutatásban a tápanyag-kijuttatási tervek alapjául szolgáló tervezett terméshozamokat viszonyítottam a tényleges terméseredményekhez. A tényleges termésmennyiség meghatározásához a termésátlagokon túl hozamtérképeket is használtam. Vizsgálatom eredménye szerint a precíziós tápanyag-gazdálkodás alkalmazásával a termésátlagok mintegy 10-40%-kal növekedtek. A vizsgálat során továbbá arra a megállapításra jutottam, hogy a hozamtérképek is tükrözik a talajok tápanyag-ellátottságát. Ezt szemléltetve összevetettem a hozamtérképeket a tápanyag-kijuttatási térképekkel, feltételezésem igaznak bizonyult, a térképeken jól lehatárolhatóak az egyes termőzónák.



